Den evige kamp mod netpiraterne

Fem eksempler



Piracy, It’s a Crime: Den amerikanske kampagne fra 2005 sammenlignede piratkopiering med tyveri af fjernsyn og biler i forsøget på at begrænse ulovlig deling af film. Der var fuldt smæk på retorikken i reklamefilmen, som blandt andet blev vist i biografer, hvor det lød: ’You wouldn’t steal a car ...’.



Drop kopierne, bevar originalerne: Nicolas Bro, Trine Dyrholm og flere andre skuespillere optrådte i denne serie kampagnefilm fra 2006. I filmene stjæler diverse filmfolk genstande fra piratkopister for at udstille deres dobbeltmoral og for at påpege, at ulovlig fildeling er tyveri på lige fod med for eksempel at stjæle et par peberkværne i en butik, som Søren Fauli gjorde i en af kampagnefilmene.



Share with Care: I 2013 lagde filmbranchen skræmmekampagner og trusler om retslige efterspil på hylden. I stedet opfordrede man folk til at dele med omtanke.



Bødebreve: En række advokatkontorer begyndte i 2014 at sende breve ud på vegne af filmproducenter med opkrævninger på f.eks. 1.500 kroner til private med en internetforbindelse, hvor film og tv-serier var blevet downloadet ulovligt.



Blokering af hjemmesider: I 2015 blev 20 af de mest populære pirathjemmesider blokeret i et hug på opfordring fra RettighedsAlliancen. »Vi kan se på vores tal, at der er sket et fald på 40 procent i antallet af danske brugere på piratsiderne. Det virker, og det virker også, når politiet er afsender blokeringer«, sagde Maria Fredenslund, direktør for RettighedsAlliancen, dengang.

Vis mere